รัฐบาลไทย-ข่าวทำเนียบรัฐบาล-นายกรัฐมนตรีตรวจเยี่ยมศูนย์เมขลา กรมทรัพยากรน้ำ เตรียมผลักดันสู่การเป็นศูนย์ข้อมูลน้ำแห่งชาติ บูรณาการข้อมูลอย่างเป็นเอกภาพ
วันศุกร์ที่ 3 กุมภาพันธ์ 2560
นายกรัฐมนตรีตรวจเยี่ยมศูนย์เมขลา กรมทรัพยากรน้ํา เตรียมผลักดันสู่การเป็นศูนย์ข้อมูลน้ําแห่งชาติ บูรณาการข้อมูลอย่างเป็นเอกภาพ
นายกรัฐมนตรีตรวจเยี่ยมศูนย์เมขลา กรมทรัพยากรน้ํา เตรียมผลักดันสู่การเป็นศูนย์ข้อมูลน้ําแห่งชาติ บูรณาการข้อมูลอย่างเป็นเอกภาพ และบริหารจัดการน้ําทั้งระบบอย่างมีประสิทธิภาพเพื่อแก้ปัญหาน้ําให้เพียงพออย่างยั่งยืน
วันนี้ (3 ก.พ.60) เวลา 08.30 น. พลเอก ประยุทธ์ จันทร์โอชา นายกรัฐมนตรี ได้เดินทางไปตรวจเยี่ยมการปฏิบัติงานจริงของศูนย์เมขลา กรมทรัพยากรน้ํา กระทรวงทรัพยากรธรรมชาติและสิ่งแวดล้อม เขตพญาไท กรุงเทพฯ พร้อมมอบนโยบายแก่ผู้บริหารและเจ้าหน้าที่ที่เกี่ยวข้อง รวมทั้งเยี่ยมชมนิทรรศการของกรมทรัพยากรน้ําบริเวณชั้นล่าง โดยมี พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม นายวิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม นายวรศาสน์ อภัยพงษ์ อธิบดีกรมทรัพยากรน้ํา ผู้บริหาร ข้าราชการ และเจ้าหน้าที่ที่เกี่ยวข้องกรมทรัพยากรน้ําให้การต้อนรับ
สําหรับศูนย์เมขลา จัดตั้งขึ้นเมื่อปี พ.ศ. 2546 มีภารกิจเพื่อติดตาม รวบรวม วิเคราะห์ข้อมูลทรัพยากรน้ํา พัฒนาระบบสารสนเทศทรัพยากรน้ํา คาดการสถานการณ์น้ําเพื่อสนับสนุนการตัดสินใจ เสนอแนะแนวทางแก้ไขวิกฤติน้ําให้กับผู้บริหาร รวมถึงรายงานสถานการณ์น้ําประจําวัน ให้แก่ผู้บริหาร หน่วยงานภาครัฐที่เกี่ยวข้องและภาคประชาชน ตลอดจนเสริมสร้างองค์ความรู้เกี่ยวกับข้อมูลการเตือนภัยให้แก่ประชาชน
ทั้งนี้ จากมติคณะกรรมการทรัพยากรน้ําแห่งชาติ เมื่อวันที่ 23 พฤศจิกายน 2559 “เห็นชอบในหลักการให้กรมทรัพยากรน้ําเป็นเจ้าภาพหลักในการดําเนินการจัดตั้งศูนย์ข้อมูลน้ําแห่งชาติ เพื่อให้มีศูนย์กลางในการรวบรวมข้อมูลด้านทรัพยากรน้ําที่เป็นเอกภาพ และเป็นไปในทิศทางเดียวกัน รวมถึงทุกหน่วยงานสามารถนําข้อมูลดังกล่าวมาใช้ประโยชน์ได้อย่างรวดเร็ว” กรมทรัพยากรน้ํา จึงมีแผนพัฒนาศูนย์เมขลาเป็นศูนย์ข้อมูลน้ําแห่งชาติโดยมีเป้าหมายเพื่อเพิ่มประสิทธิภาพระบบการเฝ้าระวังและเตือนภัยที่เกิดจากน้ํา และรองรับผลกระทบจากการเปลี่ยนแปลงสภาพภูมิอากาศ โดยจะพัฒนาระบบแผนที่ GIS ระบบสารสนเทศเพื่อการบริหารและสนับสนุนการตัดสินใจ ที่สําคัญคือการขับเคลื่อนไปสู่ Thailand 4.0 โดยพัฒนาระบบเชื่อมโยงเครือข่ายข้อมูลของทุกหน่วยงานที่เกี่ยวข้องให้เป็นเอกภาพ ประชาชนและหน่วยงานต่าง ๆ สามารถเข้าถึงข้อมูลได้สะดวก และรัฐบาลสามารถมีทางเลือกในการตัดสิน สั่งการแก้ไขปัญหาได้ทันท่วงที ซึ่งจากทรัพยากรที่ศูนย์เมขลามีอยู่ในปัจจุบันสามารถพัฒนาเป็นศูนย์ข้อมูลน้ําแห่งชาติได้ทันที โดยเชื่อมโยงข้อมูลจาก 35 หน่วยงานที่เกี่ยวข้อง โดยมีแบบจําลองของลุ่มน้ํายมภายในเดือนมิถุนายน 2560 และมีการปรับปรุงโครงสร้างและระบบในส่วนต่างๆ และขยายผลให้มีแบบจําลองสนับสนุนการตัดสินใจครบทั้ง 25 ลุ่มน้ํา ภายในพฤษภาคม 2561 เพื่อให้มีข้อมูลและระบบตัดสินใจที่เป็นเอกภาพสําหรับการจัดการน้ําของประเทศครอบคลุมทุกมิติ ได้แก่ น้ําท่วม จัดสรรน้ํา ติดตามคุณภาพน้ํา ภัยพิบัติ และพัฒนาความเป็นอยู่ของประชาชน เป็นต้น
โอกาสนี้ นายกรัฐมนตรี ได้กล่าวว่า มีความตั้งใจที่จะมาตรวจเยี่ยมศูนย์เมขลานานแล้ว เพราะการบริหารจัดการน้ําอย่างเป็นระบบของประเทศเป็นเรื่องที่มีความสําคัญ เพื่อให้สามารถมีน้ําไว้ใช้ได้อย่างเพียงพอกับความต้องการของคนในประเทศ ทั้งน้ําอุปโภคบริโภค การเกษตร อุตสาหกรรม และการรักษาระบบนิเวศ ซึ่งขณะนี้มีความจําเป็นต้องปรับปรุงวิธีการบริหารจัดการน้ําใหม่ทั้งระบบให้ครอบคลุมทั้ง 25 ลุ่มน้ํา รวมถึงในเขตชลประทานและนอกเขตชลประทาน ทั้งนี้ ศูนย์เมขลาซึ่งรัฐบาลปัจจุบันได้มีการอนุมัติให้ปรับปรุงใหม่ขึ้นจะเป็นศูนย์รวบรวมข้อมูลน้ําทั้งหมดที่มีความทันสมัยและเป็นเอกภาพ เพื่อให้ทุกหน่วยงานสามารถนําข้อมูลไปใช้ประโยชน์ในการปฏิบัติงานทันต่อสถานการณ์ที่เกิดขึ้นและแก้ไขปัญหาเป็นไปอย่างทันท่วงที ซึ่งรัฐบาลพร้อมสนับสนุนให้ศูนย์เมขลาเป็นศูนย์ข้อมูลน้ําแห่งชาติ โดยมีการเชื่อมโยงข้อมูลและการทํางานกับศูนย์อื่น ๆ ที่มีอยู่แล้วของกระทรวงต่าง ๆ เช่น กระทรวงทรัพยากรธรรมชาติและสิ่งแวดล้อม กระทรวงเกษตรและสหกรณ์ กระทรวงมหาดไทย กระทรวงวิทยาศาสตร์และเทคโนโลยี ฯลฯ เพื่อให้การทํางานของทุกหน่วยงานเป็นไปในทิศทางเดียวกันและไม่เกิดความซ้ําซ้อนในการปฏิบัติ โดยต้องมีการพิจารณาบริหารจัดการน้ําอย่างเป็นระบบตั้งแต่การบริหารจัดการต้นน้ํา การกักเก็บน้ํา ระบบการส่งน้ําและการกระจายน้ําไปสู่พื้นที่ต่าง ๆ ตลอดจนการแก้ไขปัญหาน้ําท่วมและน้ําแล้งอย่างยั่งยืนไปพร้อมกัน โดยปัจจุบันรัฐบาลได้มีการวางแผนการบริหารจัดการของประเทศทั้งระบบในระยะยาว 20 ปี ซึ่งขณะนี้แผนบริหารจัดการน้ําดังกล่าวได้ดําเนินการไปแล้วประมาณ 2 ปีกว่า เริ่มตั้งแต่ปี 2558 สอดคล้องกับแผนยุทธศาสตร์ชาติ เพื่อวางอนาคตประเทศในเรื่องของน้ํา เพราะน้ําคือชีวิต ทุกคนจึงต้องเห็นคุณค่าน้ําทุกหยด เพื่อให้การบริหารจัดการน้ําโดยเฉพาะการเก็บกักน้ําที่มีอยู่ไว้ใช้ให้เกิดประโยชน์สูงสุดและคุ้มค่าอย่างแท้จริง
พร้อมกันนี้ นายกรัฐมนตรี ได้กล่าวว่า การดําเนินงานของศูนย์เมขลา กรมทรัพยากรน้ํา ได้ก่อตั้งมาตั้งแต่ปี พ.ศ. 2546 ซึ่งรัฐบาลเห็นถึงความตั้งใจในการปฏิบัติงานของเจ้าหน้าที่และผู้ที่เกี่ยวข้องทุกคน สิ่งสําคัญคือต้องหาแนวทางบูรณาการข้อมูลน้ําที่แต่ละหน่วยงานมีอยู่ทั้งในส่วนของหน่วยงานภาครัฐและภาคเอกชนให้เป็นข้อมูลเดียวกันและมีความเป็นเอกภาพ สามารถตอบสนองความต้องการของกลุ่มผู้ใช้น้ําทั้งหมดให้ได้ ขณะเดียวกันปัจจุบันรัฐบาลมีแผนพัฒนาการประเทศในลักษณะเป็นภูมิภาคหลัก 6 ภาค ประกอบด้วย ภาคใต้และสามจังหวัดชายแดนภาคใต้ ภาคเหนือ ภาคตะวันออกเฉียงเหนือ ภาคกลาง ภาคตะวันตก และภาคตะวันออกโดยเฉพาะรัฐบาลมีการเร่งรัดขับเคลื่อนในส่วนของการดําเนินโครงการพัฒนาระเบียงเศรษฐกิจภาคตะวันออก (Eastern Economic Corridor Development หรือEEC) ซึ่งการบริหารจัดการน้ําจะต้องสอดคล้องกับแผนพัฒนาประเทศดังกล่าวด้วย รวมถึงการพิจารณาวางแผนในเรื่องการปลูกพืชให้เหมาะสมกับปริมาณน้ําและสอดคล้องกับพื้นที่ ตลอดจนการนําการวิจัยพัฒนาและดิจิทัลเข้ามาใช้ในการดําเนินการต่าง ๆ ในเรื่องการตลาด เพื่อให้การดําเนินการครอบคลุมทุกมิติทั้งระบบครบวงจร พร้อมทั้ง ขอให้ทุกหน่วยงานที่เกี่ยวข้องมีการสร้างการรับรู้และชี้แจงกับสาธารณชนและสังคม เพื่อจะได้เกิดความเข้าใจที่ถูกต้องพร้อมให้ความร่วมมือในการที่จะร่วมกันขับเคลื่อนการดําเนินการต่าง ๆ ไปสู่เป้าหมายที่กําหนด โดยเฉพาะในเรื่องการดูแลรักษาทรัพยากรธรรมชาติ การเก็บกักน้ํา การป้องกันแก้ไขปัญหาการขาดแคลนน้ําและอุทกภัย เพื่อนําไปสู่การบริหารจัดการน้ําของประเทศอย่างเป็นระบบครบทุกมิติ ประชาชนได้รับประโยชน์ทั่วถึงทุกภาคส่วน อันจะทําให้ไม่เกิดความขัดแย้งซึ่งกันและกัน ลดความเหลื่อมล้ําในสังคม เป็นธรรมและเท่าเทียมกันอย่างแท้จริงตามยุทธศาสตร์ชาติ
นอกจากนี้ การบริหารจัดการน้ําต้องสอดคล้องกับการใช้ที่ดินและการจัดทําผังเมือง การประกอบธุรกิจและภาคอุตสาหกรรมต่าง ๆ ทั้งอุตสาหกรรมขนาดเล็กระดับชุมชน ขนาดกลาง ขนาดย่อม ขนาดใหญ่ รวมถึงอุตสาหกรรมข้ามชาติ พร้อมทั้ง นายกรัฐมนตรี ได้กล่าวขอบคุณเจ้าหน้าที่ทุกคนของกรมทรัพยากรน้ํา กระทรวงทรัพยากรธรรมชาติและสิ่งแวดล้อม ที่ร่วมกันทํางานจนมีความก้าวหน้าอยู่ในระดับที่น่าพอใจระดับหนึ่ง อย่างไรก็ตามขอให้มีการพัฒนาการดําเนินการไปสู่ระดับที่น่าพึงพอใจสูงขึ้นไปอีก โดยมีแผนการปฏิบัติเกี่ยวกับการบริหารจัดการน้ําที่ชัดเจนสอดคล้องกับยุทธศาสตร์ชาติ 20 ปี ตามที่รัฐบาลได้กําหนดไว้
จากนั้น นายกรัฐมนตรี ได้ตรวจเยี่ยมการปฏิบัติงานจริงของศูนย์เมขลา พร้อมพบปะทักทายสอบถามให้กําลังใจแก่เจ้าหน้าที่ผู้ปฏิบัติงานด้วย ก่อนเดินทางกลับ
--------------------------
กลุ่มประชาสัมพันธ์และเผยแพร่ สํานักโฆษก